HR Službeni list Europske unije C 181/5

Obavijest o presudi Općeg suda od 15. rujna 2016. u predmetima T-80/14, T-111/14 do T-121/14 i T-139/14 u vezi s Provedbenom uredbom Vijeća (EU) br. 1194/2013 o nametanju konačne antidampinške pristojbe i konačnoj naplati privremene pristojbe uvedene na uvoz argentinskog i indonezijskog biodizela, i u skladu s preporukama i odlukama koje je donijelo Tijelo za rješavanje sporova Svjetske trgovinske organizacije u sporovima DS473 i DS480 (sporovi EU – Antidampinške mjere na biodizel)

(2018/C 181/05)

Presude

Opći sud Europske unije („Opći sud”) 15. rujna 2016. donio je presude o predmetima T-80/14, T-111/14 do T-121/14 (1) i T-139/14 (2) („presude”) kojima je poništio članke 1. i 2. Provedbene uredbe Vijeća (EU) br. 1194/2013 od 19. studenoga 2013. o uvođenju konačne antidampinške pristojbe i konačnoj naplati privremene pristojbe uvedene na uvoz biodizela podrijetlom iz Argentine i Indonezije („izvorna uredba”) (3), u mjeri u kojoj su primjenjive na tužitelje u tim predmetima („predmetni proizvođači izvoznici”) (4). Vijeće Europske unije isprva je uložilo žalbe na te presude. Međutim žalbe su uklonjene iz registra Suda Europske unije 2. i 5. ožujka 2018. (5) na temelju odluke Vijeća o povlačenju predmeta. Slijedom toga presude postaju konačne i obvezujuće od datuma njihova donošenja.

Opći sud zaključio je da su institucije propustile dokazati, u skladu s traženim pravnim standardom, postojanje primjetnog iskrivljenja cijena glavnih sirovina koje se upotrebljavaju za proizvodnju biodizela u Argentini i Indoneziji kao rezultat sustava različitog oporezivanja izvoza na temelju kojeg su na sirovine i biodizel primijenjene različite stope poreza. Presudio je da institucije nisu smjele zauzeti stajalište da cijene sirovina nisu objektivno odražene u pregledanim evidencijama argentinskih i indonezijskih proizvođača izvoznika te da nisu smjele zanemariti te podatke pri izračunu uobičajene vrijednosti biodizela proizvedenog u Argentini i Indoneziji.

Nakon presuda Općeg suda Tijelo za rješavanje sporova WTO-a 26. listopada 2016. donijelo je izvješće povjerenstva kako je izmijenjeno izvješćem Žalbenog tijela („Argentinska izvješća”) (6), u sporu Europska unija – Antidampinške mjere na biodizel iz Argentine (DS473). Tijelo za rješavanje sporova 28. veljače 2018. donijelo je i izvješće povjerenstva u sporu Europska unija – Antidampinške mjere na biodizel iz Indonezije (DS480) („Indonezijsko izvješće”) (7).

U Argentinskim i Indonezijskim izvješćima utvrđeno je, među ostalim, da prilagodba troška koju je provela Unija u izvornoj uredbi nije bila u skladu s propisima WTO-a. Nadalje, u Indonezijskom izvješću utvrđeno je da, u suprotnosti s propisima WTO-a, Unija pri izračunu dampinških marži nije odredila gornju granicu dobiti. Uz to, u Indonezijskom izvješću utvrđeno je i postojanje nekih nedosljednosti u izračunima za pojedina poduzeća kao i dodatne točke o pitanjima poveznima sa štetom.

Komisija je na temelju Argentinskih izvješća pokrenula reviziju (8) na temelju članka 1. stavka 3. Uredbe (EU) 2015/476 Europskog parlamenta i Vijeća (9) („revizija”). Komisija je na temelju revizije donijela Provedbenu uredbu (EU) 2017/1578 o izmjeni izvorne uredbe („uredba o izmjeni”) (10).

Na početku revizije Komisija je najavila da smatra prikladnim ispitati posljedice nalaza Argentinskih izvješća i u pogledu mjera uvedenih na uvoz biodizela iz Indonezije, s obzirom na to da se pravna tumačenja iz Argentinskih izvješća čine važnima za ispitni postupak koji se odnosi na Indoneziju.

No tijekom revizije Komisija je zaprimila određeni broj primjedbi zainteresiranih strana posebno u pogledu primjenjivosti tumačenja Argentinskih izvješća na mjere na biodizel iz Indonezije. Komisija je smatrala da analiza primjedbi u vezi s Indonezijom zahtijeva više vremena te je odlučila da ispitivanje Indonezije neće uključiti u uredbu o izmjeni, nego da će reviziju koja se odnosi na Indoneziju ostaviti otvorenom.

Posljedice

U skladu s člankom 266. UFEU-a, institucije Unije moraju poduzeti mjere potrebne za poštovanje presuda Općeg suda. Uzima se u obzir činjenica da se u slučajevima kada se postupci sastoje od nekoliko administrativnih koraka poništenjem jednog od tih koraka ne poništava cijeli postupak (11). Antidampinški ispitni postupak primjer je postupka koji se sastoji od više koraka.

Sukladno sudskoj praksi Suda, postupak zamjene poništenog akta može se nastaviti točno od onog trenutka u kojem je nezakonitost nastala. Institucije Unije, poštujući presude, imaju mogućnost ispraviti aspekte izvorne uredbe koji su doveli do njezina poništenja u odnosu na predmetne proizvođače izvoznike (12).

Komisija bi trebala uzeti u obzir ne samo izreke presuda već i razloge zbog kojih su one donesene i na kojima se temelje, u mjeri u kojoj je to bilo potrebno da bi se odredilo točno značenje onoga što je bilo navedeno u izreci (13). Ostali nalazi utvrđeni u izvornoj uredbi koji nisu osporeni u za to predviđenom roku ili koji su osporeni ali je to odbačeno presudom Općeg suda te stoga nisu doveli do poništenja sporne uredbe, ostaju na snazi.

Radi ispunjenja svojih obveza Komisija nastavlja antidampinški ispitni postupak u vezi s uvozom biodizela podrijetlom iz Argentine i Indonezije točno od onog trenutka u kojem je nezakonitost nastala. U tom bi slučaju u kontekstu presuda trebalo preispitati neuvažavanje cijene sirovina, kako je izražena u evidencijama argentinskih i indonezijskih proizvođača izvoznika.

Nadalje, Komisija ima obvezu uskladiti antidampinške mjere uvedene na uvoz biodizela iz Argentine i Indonezije s preporukama i odlukama koje se nalaze u izvješćima Tijela za rješavanje sporova WTO-a.

Uz to, činjenica da je Opći sud poništio izvorne uredbe u vezi s predmetnim proizvođačima izvoznicima utječe i na valjanost uredbe o izmjeni. S obzirom na to da se uredbom o izmjeni izmjenjuje uredba koja je u međuvremenu poništena, ona sama prestaje važiti i nije primjenjiva u odnosu na predmetne proizvođače izvoznike.

Komisija može odlučiti da neće ograničiti ponovno pokretanje antidampinškog postupka na predmetne proizvođače izvoznike i da će proširiti svoje nalaze na sve proizvođače izvoznike iz Argentine i Indonezije. Nadalje, ponovno pokretanje postupka trebalo bi uvažiti ne samo obrazloženje presuda već i nalaze iz Argentinskih i Indonezijskih izvješća.

Ponovno pokretanje postupka

Stoga Komisija ponovno pokreće antidampinški ispitni postupak u vezi s uvozom biodizela podrijetlom iz Argentine i Indonezije koji je doveo do donošenja izvorne uredbe i zatvara predstojeću reviziju u mjeri u kojoj se odnosi na Indoneziju (14).

Podnesci i mogućnost saslušanja

Svi proizvođači izvoznici i industrija Unije pozivaju se da iznesu svoja stajališta, dostave podatke i popratne dokaze. Ako nije drukčije određeno, te informacije i popratni dokazi moraju se dostaviti Komisiji u roku od tri tjedna od objave ove Obavijesti u Službenom listu Europske unije.

Zainteresirane strane mogu zatražiti i saslušanje pred istražnim službama Komisije. Zahtjevi za saslušanje o pitanjima povezanima s početnom fazom ispitnog postupka trebali bi se podnijeti u pisanom obliku u roku od 15 dana od datuma objave ove Obavijesti i trebali bi sadržavati razloge na temelju kojih se podnose.

Upute za izradu podnesaka i korespondenciju

Informacije dostavljene Komisiji u svrhu ispitnih postupaka trgovinske zaštite ne bi smjele podlijegati autorskim pravima. Prije nego što Komisiji dostave informacije i/ili podatke koji podliježu autorskim pravima treće strane zainteresirane strane moraju zatražiti posebno dopuštenje od nositelja autorskih prava kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku koji im omogućuje ostvarivanje prava na obranu.

Svi podnesci i korespondencija zainteresiranih strana za koje se zahtijeva povjerljivo postupanje moraju imati oznaku „Limited” (15).

Zainteresirane strane koje dostavljaju podatke s oznakom „Limited” („Ograničeno”) dužne su u skladu s člankom 19. stavkom 2. Uredbe (EU) 2016/1036 Europskog parlamenta i Vijeća (16) dostaviti sažetke tih podataka u verziji koja nije povjerljiva s oznakom „For inspection by interested parties” („Na pregled zainteresiranim stranama”). Sažeci trebaju biti dovoljno detaljni da se može razumjeti bit informacija koje su dostavljene kao povjerljive. Ako zainteresirana strana koja dostavlja povjerljive informacije ne dostavi sažetak u verziji koja nije povjerljiva, u traženom obliku i na traženoj razini kvalitete, te se informacije ne moraju uzeti u obzir.

Zainteresirane strane pozivaju se da sve podneske i zahtjeve, uključujući skenirane punomoći i potvrde, dostavljaju e-poštom, osim opsežnih odgovora koji se moraju dostaviti na CD-ROM-u ili DVD-u osobno ili preporučenom poštom. Uporabom e-pošte zainteresirane strane izražavaju svoju suglasnost s pravilima koja se primjenjuju na elektroničke podneske iz dokumenta „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenog na web-mjestu Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf Zainteresirane strane trebaju navesti svoje ime, adresu, broj telefona i valjanu adresu e-pošte te osigurati da je dostavljena adresa e-pošte ispravna službena adresa e-pošte koja se svakodnevno provjerava. Nakon što primi podatke za kontakt, Komisija će sa zainteresiranim stranama komunicirati isključivo e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako vrsta dokumenta zahtijeva slanje preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane e-poštom, zainteresirane strane mogu pronaći u prethodno navedenim uputama za komunikaciju sa zainteresiranim stranama.

Adresa Komisije za korespondenciju:

European Commission Directorate-General for Trade Directorate H Office: CHAR 04/034 1049 Bruxelles/Brussel BELGIQUE/BELGIË Adresa e-pošte: TRADE-AD593A-BIODIESEL@ec.europa.eu

Nesuradnja

Ako zainteresirana strana odbije odobriti pristup potrebnim informacijama ili ih ne dostavi u roku ili ako znatno ometa ispitni postupak, nalazi, bili pozitivni ili negativni, mogu se donijeti na temelju raspoloživih podataka u skladu s člankom 18. osnovne uredbe.

Utvrdi li se da je zainteresirana strana dostavila lažne ili obmanjujuće informacije, te se informacije neće uzeti u obzir, a upotrijebit će se raspoloživi podaci.

Ako zainteresirana strana ne surađuje ili surađuje samo djelomično te se stoga nalazi temelje na raspoloživim podacima u skladu s člankom 18. osnovne uredbe, ishod za tu stranu može biti manje povoljan nego što bi bio da je surađivala.

Nedostavljanje odgovora u elektroničkom obliku ne smatra se nesuradnjom dokaže li zainteresirana strana da bi dostavljanje odgovora u traženom obliku dovelo do nepotrebnog dodatnog opterećenja ili neopravdanog dodatnog troška. Zainteresirana strana trebala bi o tome odmah obavijestiti Komisiju.

Službenik za saslušanje

Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje veza je između zainteresiranih strana i ispitnih službi Komisije.

Službenik za saslušanje ispituje zahtjeve za pristup dokumentaciji predmeta, sporove povezane s povjerljivošću dokumenata, zahtjeve za produljenje rokova i sve druge zahtjeve povezane s pravima na obranu zainteresiranih strana i trećih strana koji se mogu pojaviti tijekom postupka. Svi zahtjevi moraju biti predani na vrijeme kako se ne bi ugrozio uredan tijek postupka.

Službenik za saslušanje može organizirati saslušanja te posredovati kako bi osigurao da zainteresirane strane u potpunosti ostvaruju svoja prava na obranu.

Zahtjevi za saslušanje pred službenikom za saslušanje podnose se u pisanom obliku i trebali bi sadržavati razloge za njihovo podnošenje.

Osim toga, službenik za saslušanje omogućit će saslušanje strana kako bi one mogle iznijeti svoja stajališta i protuargumente, među ostalim o pitanjima povezanima s provedbom presude.

Dodatne informacije i podatke za kontakt zainteresirane strane mogu pronaći na web-stranicama službenika za saslušanje na web-mjestu Glavne uprave za trgovinu: http://ec.europa.eu/trade/trade-policy-and-you/contacts/hearing-officer/.

Obrada osobnih podataka

Svi osobni podaci prikupljeni u ovom ispitnim postupku obrađuju se u skladu s Uredbom (EZ) br. 45/2001 Europskog parlamenta i Vijeća (17).

Informacije za carinska tijela

Konačne antidampinške pristojbe plaćene na temelju izvorne uredbe na uvoz biodizela trenutačno razvrstane u oznake KN ex 1516 20 98 (oznake TARIC 1516209821, 1516209829 i 1516209830), ex 1518 00 91 (oznake TARIC 1518009121, 1518009129 i 1518009130), ex 1518 00 95 (oznaka TARIC 1518009510), ex 1518 00 99 (oznake TARIC 1518009921, 1518009929 i 1518009930), ex 2710 19 43 (oznake TARIC 2710194321, 2710194329 i 2710194330), ex 2710 19 46 (oznake TARIC 2710194621, 2710194629 i 2710194630), ex 2710 19 47 (oznake TARIC 2710194721, 2710194729 i 2710194730), 2710 20 11, 2710 20 15, 2710 20 17, ex 3824 99 92 (oznake TARIC 3824999210, 3824999212, 3824999220), 3826 00 10 i ex 3826 00 90 (oznake TARIC 3826009011, 3826009019 i 3826009030), koji proizvode predmetni proizvođači izvoznici kako je prikazano u sljedećoj tablici, te privremene pristojbe koje su konačno naplaćene u skladu s člankom 2. te uredbe, trebalo bi vratiti ili otpisati. Povrat ili otpis treba zatražiti od nacionalnih carinskih tijela u skladu s primjenjivim carinskim propisima.

Dodatna oznaka TARIC Argentina Unitec Bio SA, Buenos Aires B785 (*1) Unitec Bio SA, Buenos Aires B784 Oleaginosa Moreno Hermanos SACIFI y A, Bahia Blanca B784 Vicentin SAIC, Avellaneda B784 Aceitera General Deheza SA, General Deheza B782 Bunge Argentina SA, Buenos Aires B782 Cargill SACI, Buenos Aires B785 (*1) Louis Dreyfus Commodities S.A., Buenos Aires B783 Indonezija PT Pelita Agung Agrindustri, Medan B788 PT Ciliandra Perkasa, Jakarta B786 PT Wilmar Bioenergi Indonesia, Medan B789 PT Wilmar Nabati Indonesia, Medan B789 PT Musim Mas, Medan B787

Objava podataka

Svi proizvođači izvoznici i industrija Unije bit će naknadno obaviješteni o nalazima ovog ispitnog postupka te će im se omogućiti očitovanje.

(1) SL C 402, 31.10.2016., str. 28.

(2) SL C 392, 24.10.2016., str. 26.

(3) SL L 315, 26.11.2013., str. 2.

(4) Argentinski proizvođači izvoznici Unitec Bio SA, Molinos Rio de la Plata SA, Oleaginosa Moreno Hermanos SACIFI y A, Vicentin SAIC, Aceitera General Deheza SA, Bunge Argentina SA, Cargill SACI, Louis Dreyfus Commodities S.A. (LDC Argentina SA) i indonezijski proizvođači izvoznici PT Pelita Agung Agrindustri, PT Ciliandra Perkasa, PT Wilmar Bioenergi Indonesia, PT Wilmar Nabati Indonesia, PT Perindustrian dan Perdagangan Musim Semi Mas (PT Musim Mas).

(5) Rješenja predsjednika Suda od 15. veljače 2018. u spojenim predmetima C-602/16 P i C-607/16 P do C-609/16 P i od 16. veljače 2018. u predmetima C-603/16 P do C-606/16 P.

(6) WTO, Izvješće Žalbenog tijela, AB-2016-4, WT/DS473/AB/R, 6. listopada 2016. i WTO, Izvješće povjerenstva, WT/DS473/R, 29. ožujka 2016.

(7) WTO, izvješće povjerenstva, WT/DS480/R, 25. siječnja 2018.

(8) Obavijest o pokretanju revizije u pogledu antidampinških mjera koje su na snazi za uvoz biodizela podrijetlom iz Argentine i Indonezije u skladu s preporukama i odlukama koje je Tijelo za rješavanje sporova Svjetske trgovinske organizacije donijelo u sporu EU – Antidampinške mjere na biodizel (DS473) (SL C 476, 20.12.2016., str. 3.)

(9) Uredba (EU) 2015/476 Europskog parlamenta i Vijeća od 11. ožujka 2015. o mjerama koje Unija može poduzeti slijedom izvješća koje je donijelo Tijelo za rješavanje sporova WTO-a u pogledu antidampinških pitanja i pitanja o zaštiti od subvencioniranog uvoza (SL L 83, 27.3.2015., str. 6.).

(10) Provedbena uredba Komisije (EU) 2017/1578 оd 18. rujna 2017. o izmjeni Provedbene uredbe (EU) br. 1194/2013 o uvođenju konačne antidampinške pristojbe i konačnoj naplati privremene pristojbe uvedene na uvoz biodizela podrijetlom iz Argentine i Indonezije (SL L 239, 19.9.2017., str. 9.).

(11) Predmet T-2/95 Industrie des poudres sphériques (IPS) protiv Vijeća [1998.] ECR II-3939.

(12) Predmet C-458/98 P Industrie des poudres sphériques (IPS) protiv Vijeća [2000.] ECR I-08147.

(13) Predmet T-89/00, Europe Chemi-Con (Deutschland) GmbH protiv Vijeća [2002] ECR II-3651, str. 39.

(14) Vidjeti bilješku 8.

(15) Dokument s oznakom „Limited” dokument je koji se smatra povjerljivim u skladu s člankom 19. Uredbe (EU) 2016/1036 Europskog parlamenta i Vijeća (SL L 176, 30.6.2016., str. 21.) i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). To je ujedno dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).

(16) Uredba (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (SL L 176, 30.6.2016., str. 21.).

(17) Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

(*1) B785 dodatna je oznaka TARIC objavljena u Provedbenoj uredbi (EU) br. 1194/2013. Dodatna oznaka TARIC trenutačno povezana s tim društvima je C330.